Keturnaujienos Dievo Gailestingumo koplyčia

Keturnaujienos Dievo Gailestingumo koplyčia (arba Suodžių koplyčia) – koplyčia Suodžių kaime, šalia Keturnaujienos, Šakių rajone, už 2 km į šiaurės vakarus nuo kelio 138 Vilkaviškis–Kudirkos Naumiestis–Šakiai . Koplyčia stūkso Suodžių kaimo laukuose, vidury lėktuvų pakilimo tako, pastatyta už tikinčiųjų suaukotas lėšas. Ji laikoma stebuklinga vieta. Įvairių katalikiškų švenčių metu, o ypač lapkričio 14 d. į Kudirkos Naumiesčio parapijos Suodžių kaimo koplyčią suvažiuoja piligrimai iš įvairių Lietuvos vietovių, o kartais net ir iš užsienio. Savaitgaliais koplyčioje laikomos Šventos Mišios. Viena iš katalikiškos piligrimystės vietų Vilkaviškio vyskupijoje. Istorija 1969 m. lapkričio 14 d. Suodžiuose šio kaimo gyventojai, tuometinio Keturnaujienos kolūkio melžėjai Anelei Matijošaitienei (Staugaitytei) (1927–2012) pasirodė Jėzus Kristus ir Marija. Žinia apie apsireiškimą ėmė plisti labai sparčiai, žmonės ėmė lankyti A. Matijošaitienės sodybą, deginti žvakutes. Sovietų valdžia negalėjo su tuo taikstytis ir A. Matijošaitienę iškėlė į gyvenvietę, jos trobą nugriovė ir įrengė žemės ūkio aviacijos aerodromą. Pati liudininkė dėl jos regėjimų keturis mėnesius priverstinai buvo „gydoma“ stipriais vaistais psichiatrinėje ligoninėje. Prasidėjus Atgimimui moteris grįžo į savo lauką, už užsienio lietuvių suaukotas lėšas jai pastatyta nauja troba, o vėliau – ir koplyčia, kuri 2002 m. buvo pašventinta. 2012 m. balandžio 22 d. A. Matijošaitienė amžinojo poilsio atgulė greta savo namų ir Dievo gailestingumo koplyčios. Laidotuvėse dalyvavo apie tūkstantis tikinčiųjų, dvidešimt kunigų. Apie žymiąją regėtoją 1998 m. sukurtas filmas „Apie apreiškimus“ (rež. Vytautas V. Landsbergis), kuriame Keturnaujieną bandoma palyginti su kitomis Apsireiškimų vietomis – pripažintais Lurdu, Fatima ir kt. Masiškai tikintieji į Keturnaujieną ėmė plūsti Atgimimo laikotarpiu. Tūkstančiai žmonių melsdavosi čia apsireiškusiems šventiesiems, o iš šiferio sukaltose laikinose klausyklose kunigai klausydavo išpažinčių. Maldos namai pastatyti nugriautos sodybos vietoje, kur buvo apsireiškęs Jėzus Kristus ir jo motina Marija. Šaltiniai Nuorodos Sąrašas:Švč. Mergelės Marijos apsireiškimų vietos Lietuvoje Šakių TIC : Keturnaujienos Dievo Gailestingumo koplyčia Archyvuota kopija 2018-08-08 iš Wayback Machine projekto. Vytautas V. Landsbergis. Trumpametražinis filmas „Apie apreiškimus“, 1998 Archyvuota kopija 2018-08-08 iš Wayback Machine projekto. kapamatyti.lt : Keturnaujienos Dievo gailestingumo koplyčia Archyvuota kopija 2018-08-08 iš Wayback Machine projekto. Marija Rupeikienė. Sintautų valsčiaus sakralinių pastatų ir parapijos trobesių architektūra. Lietuvos lokaliniai tyrimai ISSN 2029-0799 : 24-36 psl. Suodžių kaimo koplyčios architektūra, 2012-12-14 Vytautas V. Landsbergis. Trumpametražinis filmas „Apreiškimai Jonukui“, 2004. Filmo peržiūros Lietuvos nacionalinėje Martyno Mažvydo bibliotekoje anonsas, 2017-08-02 Roberta Tracevičiūtė. Bažnyčia neskuba pripažinti šventųjų apsireiškimų. Delfi.lt, 2006-07-09 Archyvuota kopija 2015-09-24 iš Wayback Machine projekto. Stasys Povilaitis, mons. Lionginas Vaičiulionis. Po 40 metų. XXI Amžius, Nr. 84(1776), 2009-11-27 Archyvuota kopija 2013-12-13 iš Wayback Machine projekto. Šakių rajono laikraštis „Draugas“: Regėjimų keturiasdešimtmetis Apsireiškimų liudytojos A. Matijošaitienės laidotuvės Keturnaujienoje 2012 m. (youtube.com) Kęstutis Fedirka. Fotoalbumas „Neatrasta Lietuva“: 18-19 psl. Suodžių koplyčia Šakių rajone Archyvuota kopija 2023-03-05 iš Wayback Machine projekto. Kudirkos Naumiesčio lankytinos vietos sintautai.eu : Keturnaujienos kraštas, Suodžių koplyčia Šešupės Euroregiono TIC : Suodžių kaimo koplyčia